CELEX: 32016R1056
Language: hr
Date: 2016-06-29 00:00:00
Title: Provedbena uredba Komisije (EU) 2016/1056 оd 29. lipnja 2016. o izmjeni Provedbene uredbe (EU) br. 540/2011 u pogledu produljenja roka valjanosti odobrenja aktivne tvari glifosat (Tekst značajan za EGP)

30.6.2016   
            
            
               HR
            
            
               Službeni list Europske unije
            
            
               L 173/52
            
         PROVEDBENA UREDBA KOMISIJE (EU) 2016/1056
   оd 29. lipnja 2016.
   o izmjeni Provedbene uredbe (EU) br. 540/2011 u pogledu produljenja roka valjanosti odobrenja aktivne tvari glifosat
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EZ) br. 1107/2009 Europskog parlamenta i Vijeća od 21. listopada 2009. o stavljanju na tržište sredstava za zaštitu bilja i stavljanju izvan snage direktiva Vijeća 79/117/EEZ i 91/414/EEZ (1), a posebno njezin članak 17. prvi stavak,
   budući da:
   
               (1)
            
            
               U dijelu A priloga Provedbenoj uredbi Komisije (EU) br. 540/2011 (2) utvrđene su aktivne tvari koje se smatraju odobrenima na temelju Uredbe (EZ) br. 1107/2009.
            
         
               (2)
            
            
               Rok valjanosti odobrenja aktivne tvari glifosat istječe 30. lipnja 2016. Podnesen je zahtjev za produljenje uvrštenja te tvari u Prilog I. Direktivi Vijeća 91/414/EEZ (3) u skladu s člankom 4. Uredbe Komisije (EU) br. 1141/2010 (4).
            
         
               (3)
            
            
               Budući da su procjena te tvari i donošenje odluke u pogledu produljenja odobrenja odgođeni zbog razloga za koje nije odgovoran podnositelj zahtjeva, odobrenje te aktivne tvari vjerojatno će isteći prije donošenja odluke u pogledu njegova produljenja.
            
         
               (4)
            
            
               S obzirom na nalaze Međunarodne agencije za istraživanje raka u pogledu karcinogenog potencijala glifosata Komisija je 29. travnja 2015. ovlastila Europsku agenciju za sigurnost hrane (dalje u tekstu „Agencija”) da pregleda osnovne informacije i uvrsti te nalaze u svoj zaključak. U kontekstu postupka ocjenjivanja na temelju Uredbe (EZ) br. 1107/2009 Agencija je zaključila da nije vjerojatno da postoji opasnost od karcinogenog djelovanja glifosata na ljude te da na temelju raspoloživih dokaza nije opravdano usklađeno razvrstavanje glifosata iz Uredbe (EZ) br. 1272/2008 (5) u pogledu njegova karcinogenog potencijala. Međutim Agencija je u tom smislu podsjetila na to da njezini prijedlozi razvrstavanja u kontekstu postupka ocjenjivanja na temelju Uredbe (EZ) br. 1107/2009 nisu službeni prijedlozi usklađenog razvrstavanja u skladu s Uredbom (EZ) br. 1272/2008.
            
         
               (5)
            
            
               Država članica izvjestiteljica 22. srpnja 2015. (6) obznanila je svoju namjeru dostavljanja dokumentacije o usklađenom razvrstavanju glifosata, uključujući podatke o razredu opasnosti „karcinogenost”, u skladu s člankom 37. Uredbe (EZ) br. 1272/2008. Dana 17. ožujka 2016. država članica izvjestiteljica dostavila je tu dokumentaciju Europskoj agenciji za kemikalije, koja treba donijeti mišljenje o tome u skladu s člankom 37. stavkom 4. Uredbe (EZ) br. 1272/2008.
            
         
               (6)
            
            
               Nalazi Međunarodne agencije za istraživanje raka razlikuju se od prijedloga razvrstavanja u pogledu karcinogenog potencijala glifosata koji je iznijela Agencija. Nadalje, već je pokrenut postupak usklađenog razvrstavanja glifosata. Na raspravama u Stalnom odboru za bilje, životinje, hranu i hranu za životinje održanima 18. i 19. svibnja 2016. pokazalo se da u pogledu posebne situacije povezane s glifosatom nekoliko država članica, u svojoj ulozi upravitelja rizikom, smatra da je prije donošenja odluke u pogledu obnavljanja odobrenja primjereno zatražiti mišljenje Odbora za procjenu rizika Europske agencije za kemikalije o usklađenom razvrstavanju u pogledu karcinogenosti glifosata jer bi takvo mišljenje moglo biti relevantno za odobravanje na temelju mjerila utvrđenih u Uredbi (EZ) br. 1107/2009.
            
         
               (7)
            
            
               S obzirom na vrijeme potrebno za ocjenu dokumentacije o usklađenom razvrstavanju, potrebno je produljiti rok valjanosti odobrenja aktivne tvari do 6 mjeseci od datuma na koji Komisija primi mišljenje Odbora za procjenu rizika Europske agencije za kemikalije, ali najdulje do 31. prosinca 2017. Kad Komisija primi mišljenje Odbora za procjenu rizika Europske agencije za kemikalije, objavit će datum primitka u Službenom listu Europske unije.
            
         
               (8)
            
            
               S obzirom na cilj članka 17. stavka 1. Uredbe (EZ) br. 1107/2009, u slučaju da Komisija nakon primitka mišljenja Odbora za procjenu rizika Europske agencije za kemikalije donese uredbu kojom se predviđa da se odobrenje za glifosat ne produljuje jer nisu ispunjena mjerila za odobravanje, Komisija će utvrditi datum isteka valjanosti odobrenja kao datum stupanja na snagu uredbe kojom se predviđa da se odobrenje glifosata ne obnavlja, čak i ako je taj datum nastupi ranije od datuma isteka valjanosti odobrenja.
            
         
               (9)
            
            
               Uzimajući u obzir produljenje roka valjanosti odobrenja za glifosat opisano u prethodnim uvodnim izjavama te u kontekstu zabrinutosti Agencije u pogledu uporabe koformulanta polietoksiliranog lojeva amina (CAS br. 61791-26-2) u sredstvima za zaštitu bilja koja sadržavaju glifosat, Komisija će što je prije moguće, u skladu s člankom 21. Uredbe (EZ) br. 1107/2009, pokrenuti preispitivanje odobrenja glifosata.
            
         
               (10)
            
            
               Provedbenu uredbu (EU) br. 540/2011 trebalo bi stoga na odgovarajući način izmijeniti.
            
         
               (11)
            
            
               Budući da rok valjanosti postojećeg odobrenja glifosata istječe 30. lipnja 2016., ova bi Uredba trebala stupiti na snagu što je prije moguće.
            
         
               (12)
            
            
               Stalni odbor za bilje, životinje, hranu i hranu za životinje nije donio mišljenje u roku koji je odredio njegov predsjednik. Provedbeni akt smatrao se potrebnim i predsjednik Odbora podnio je nacrt provedbenog akta žalbenom odboru na daljnje razmatranje. Žalbeni odbor nije donio mišljenje,
            
         DONIJELA JE OVU UREDBU:
   Članak 1.
   Izmjena Provedbene uredbe (EU) br. 540/2011
   U dijelu A Priloga Provedbenoj uredbi (EU) br. 540/2011 u šestom stupcu unosa 25. za glifosat, „Prestanak odobrenja”, riječi „30. lipnja 2016.” zamjenjuju se riječima „6 mjeseci od datuma na koji Komisija primi mišljenje Odbora za procjenu rizika Europske agencije za kemikalije ili 31. prosinca 2017., ovisno o tome što nastupi ranije”.
   Članak 2.
   Stupanje na snagu
   Ova Uredba stupa na snagu sljedećeg dana od dana objave u Službenom listu Europske unije.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 29. lipnja 2016.
      
         
            Za Komisiju
         
         
            Predsjednik
         
         Jean-Claude JUNCKER
      
   
   
      (1)  SL L 309, 24.11.2009., str. 1.
   
   
      (2)  Provedbena uredba Komisije (EU) br. 540/2011 od 25. svibnja 2011. o provedbi Uredbe (EZ) br. 1107/2009 Europskog parlamenta i Vijeća u pogledu popisa odobrenih aktivnih tvari (SL L 153, 11.6.2011., str. 1.)
   
      (3)  Direktiva Vijeća 91/414/EEZ od 15. srpnja 1991. o stavljanju sredstava za zaštitu bilja na tržište (SL L 230, 19.8.1991., str. 1.)
   
      (4)  Uredba Komisije (EU) br. 1141/2010 od 7. prosinca 2010. o utvrđivanju postupka za produljenje uvrštenja druge grupe aktivnih tvari u Prilog I. Direktivi Vijeća 91/414/EEZ i utvrđivanju popisa tih tvari (SL L 322, 8.12.2010., str. 10.)
   
      (5)  Uredba (EZ) br. 1272/2008 Europskog parlamenta i Vijeća od 16. prosinca 2008. o razvrstavanju, označivanju i pakiranju tvari i smjesa, o izmjeni i stavljanju izvan snage Direktive 67/548/EEZ i Direktive 1999/45/EZ i o izmjeni Uredbe (EZ) br. 1907/2006 (SL L 353, 31.12.2008., str. 1.)
   
      (6)  Registar namjera ECHA-e. Dostupno na internetu: echa.europa.eu/web/guest/addressing-chemicals-of-concern/registry-of-intentions.